33 ta kompaniya Xitoyga yordam bergani uchun AQShning qora ro`yxatiga kiritildi

22 may kuni AQSh savdo departamenti Xitoyning 33 ta kompaniya va tashkilotini o`zining iqtisodiy qora ro`yxatiga kiritishini ma`lum qildi. Ularga Xitoy hukumatiga uyg`urlarni kuzatishda va ommaviy qirg`in qurollarini yaratishda yordam bergani uchun bunday iqtisodiy to`siq qo`yilmoqda. Bu haqda tarjumon.uz xabar bermoqda. 
AQSh savdo-sotiq departamentining bu qarori Tramp hukumatining Xitoy kommunist partiyasini uyg`urlarga qilgan zulmi hamda harbiy harakatlarini jazolash uchun qilayotgan so`nggi urinishlaridan biridir.
Qora ro`yxatga kiritilgan ettita kompaniya va ikkita tashkilot Xitoy hukumatining uyg`urlarning huquqlarini buzishi, ularga zulm qilishi, ularni asossiz qamoqqa olishi, majburiy mehnat qildirishi hamda ularni yuqori texnologiyalar bilan kuzatishi kabi jinoyatlariga sherik bo`lganlikda ayblangan. Shunigdek, yana 24 ta kompaniya, davlat tashkiloti va savdo bilan shug`ullanuvchi tashkilotlar Xitoy armiyasini mahsulotlar bilan ta`minlagani uchun mazkur ro`yxatga kiritildi.
Qora ro`yxatga kiritilgan kompaniyalar orasida Xitoyning eng mashhur sun`iy intelekt kompaniyalaridan biri bo`lgan NetPosa ham bor bo`lib, ushbu kompaniya uyg`ur musulmonlarni kuzatishda odamning yuzidan uning shaxsini aniqlashda foydalaniladigan jihozlar bilan hukumatni ta`minlagan.
AQSh savdo departamentining ma`lum qilishicha, qora ro`yxatga kiritilgan kompaniya va tashkilotlarning AQShdan Xitoyga yuborilgan mahsulotlarni hamda boshqa mamlakatlarda AQSh bilan hamkorlikda ishlab chiqarilgan tovarlarni sotib olishlariga cheklov qo`yiladi.